РЕШЕНИЕ НА КОМИСИЯТА
от 24 февруари 2011 година
за изменение на Решение 2007/697/ЕО за предоставяне на дерогация по искане на Ирландия в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници
(нотифицирано под номер C(2011) 1032)
(само текстът на английски език е автентичен)
(2011/127/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално параграф 2, трета алинея от приложение III към нея,
като има предвид, че:
(1)
Ако количеството естествен тор, което държава-членка възнамерява да използва на хектар всяка година, е различно от това, определено в параграф 2, втора алинея, първото изречение от приложение III към Директива 91/676/ЕИО и в буква а) от същата алинея, това количество следва да бъде определено така, че да не възпрепятства осъществяването на целите, определени в член 1 от посочената директива, и то трябва да бъде оправдано въз основа на обективни критерии, такива като дълги периоди на развитие и култури със силна абсорбция на азот.
(2)
На 22 октомври 2007 г. Комисията прие Решение 2007/697/ЕО за предоставяне на дерогация по искане на Ирландия съгласно Директива 91/676/ЕИО на Съвета относно опазване на водите от замърсяване с нитрати от селскостопански източници (2), с което се разрешава на Ирландия торене с 250 kg азот от оборски тор на хектар на година във ферми с минимум 80 % ливади и пасища.
(3)
Предоставената с Решение 2007/697/ЕО дерогация засягаше около 5 000 ферми в Ирландия, което отговаря на приблизително 2,7 % от общия брой говедовъдни или овцевъдни стопанства, 10 % от общия брой пасящ добитък и 4,2 % от общата нетна селскостопанска площ. Срокът на действие на Решение 2007/697/ЕО изтича на 17 юли 2010 г.
(4)
На 12 май 2010 г. Ирландия представи на Комисията искане за удължаване на срока на действие на дерогацията. Искането съдържаше обосновка въз основа на обективни критерии, посочени в приложение III, параграф 2, трета алинея към Директива 91/676/ЕИО.
(5)
Ирландия прие нова програма за действие за периода от юли 2010 г. до декември 2013 г., която главно запазва мерките от програмата за действие за периода до 30 юни 2010 г. и се прилага за цялата територия на Ирландия.
(6)
Според четвъртия доклад за изпълнението на Директива 91/676/ЕИО в Ирландия за периода 2004-2007 г. качеството на водата е по принцип стабилно или подобряващо се. При 2 % от контролните площадки за подпочвените води са отчетени средни нитратни стойности над 50 mg/l, а при 74 % от контролните площадки - под 25 mg/l. За повърхностните речни води при 97 % от контролните площадки са отчетени средни нитратни стойности под 25 mg/l и при нито една площадка - средни стойности над 50 mg/l. 93 % от езерата бяха класифицирани като олиготрофни или мезотрофни, а 7 % от езерата бяха класифицирани като еутрофни или хипертрофни.
(7)
Продължи намаляването на броя на селскостопанските животни през периода 2004-2007 г., с около 4 % при едрия рогат добитък, 19 % при овцете, 4 % при прасетата и 7 % при птиците (3). Годишната употреба на органичен азот от оборски тор и от минерален азот намаля съответно с 5 % и 17 %. Общата стопанисвана площ намаля с 3 % на 4,28 милиона хектара, а делът на пасищата и ливадите съставлява все още над 90 % от селскостопанската площ.
(8)
Предвид научната информация, посочена в искането за удължаване на срока на действие на дерогацията, и с оглед на мерките, които Ирландия се задължава да осъществи в програмата за действие за периода от юли 2010 г. до декември 2013 г., може да се направи заключение, че определените в Директива 91/676/ЕИО условия за предоставяне на дерогация, като дълги периоди на развитие и култури със силна абсорбция на азот, все още са налице и че дерогацията няма да възпрепятства постигането на целите на посочената директива.
(9)
С цел да се осигури възможност на засегнатите пасищни ферми да продължат да се ползват от дерогацията, уместно е срокът на прилагане на Решение 2007/697/ЕО да бъде удължен до 31 декември 2013 г.
(10)
Крайните срокове за докладване пред Комисията, определени в Решение 2007/697/ЕО, следва обаче да бъдат адаптирани, за да се опростят административните процедури, като се разреши на Ирландия да определи един-единствен краен срок за всички задължения за докладване.
(11)
Мерките, предвидени в настоящото решение, са в съответствие със становището на Комитета по нитратите, създаден по силата на член 9 от Директива 91/676/ЕИО,
ПРИЕ НАСТОЯЩОТО РЕШЕНИЕ:
Член 1
Решение 2007/697/ЕО се изменя, както следва:
1.
Член 1 се заменя със следното:
„Член 1
Дерогацията, поискана от Ирландия с писмо от 18 октомври 2006 г., и удължаването на срока, поискано с писмо от 12 май 2010 г., с цел да се разреши прилагането на по-голямо количество естествен тор от предвиденото в приложение III, параграф 2, втора алинея, първо изречение към Директива 91/676/ЕИО и в буква а) от същата алинея, се разрешава при условията, указани в настоящото решение.“
2.
Член 8, параграф 1, втора алинея се заменя със следното:
„Тези карти се представят на Комисията всяка година най-късно до юни.“
3.
Член 11 се заменя със следното:
„Член 11
Приложение
Настоящото решение се прилага в контекста на ирландската програма за действие, както е приложена в European Communities (Good Agricultural Practices for Protection of Waters) Regulations 2010 (Statutory Instrument Number 610 of 2010).
Срокът му на действие изтича на 31 декември 2013 г.“
Член 2
Адресат на настоящото решение е Ирландия.
Съставено в Брюксел на 24 февруари 2011 година.